Jeremia 26 | Bibele e Inthaneteng | Phetolelo ea Lefatše le Lecha
26 Tšimolohong ea bobusi ba Jojakime+ mora oa Josiase, morena oa Juda, lentsoe lena la hlaha le tsoa ho Jehova, le re: 2 “Sena ke seo Jehova a se boletseng, ‘Ema lebaleng la ntlo ea Jehova,+ ’me u bue malebana le metse eohle ea Juda e tlang ho tla inama ka tlung ea Jehova mantsoe ’ohle ao ke tla u laela hore u e bolelle ’ona.+ U se ke ua fokotsa lentsoe leha le le leng.+ 3 Mohlomong ba tla mamela ’me ba khutle, e mong le e mong tseleng ea hae e mpe,+ ’me ke tla lokela ho ikutloa ke soabile bakeng sa tlokotsi eo ke nahanang ho e phethisa holim ’a bona ka lebaka la bobe ba mesebetsi ea bona.+ 4 U tla re ho bona: “Sena ke seo Jehova a se boletseng, ‘Haeba le sa ’mamele ka hore le tsamaee molaong+ oa ka oo ke o behileng ka pel’a lōna,+ 5 ka hore le mamele mantsoe a bahlanka ba ka baprofeta, bao ke ba romelang ho lōna, ke tsoha hoseng ke ba romela, bao le sa kang la ba mamela,+ 6 le ’na ke tla etsa hore ntlo ena e be joaloka e Shilo,+ ’me ke tla etsa hore motse ona e be thohako ho lichaba tsohle tsa lefatše.’”’”+ 7 Baprista le baprofeta le sechaba sohle sa qala ho utloa Jeremia ha a bua mantsoe ana ’ohle ka tlung ea Jehova.+ 8 Kahoo eare ha Jeremia a qetile ho bua sohle seo Jehova a neng a mo laetse hore a se bolelle sechaba sohle, joale baprista le baprofeta le sechaba sohle sa mo tšoara, sa re: “Ruri u tla shoa.+ 9 Ke hobane’ng ha u profetile ka lebitso la Jehova, ua re, ‘Ntlo ena e tla ba joaloka e Shilo,+ ’me motse ona o tla ripitloa hoo o ke keng oa e-ba le moahi’?” Sechaba sohle sa ’na sa phutheha ho potoloha Jeremia ka tlung ea Jehova. 10 Ka mor’a nako likhosana tsa Juda tsa utloa mantsoe ana, eaba li tloha ka tlung ea morena li ea ka tlung ea Jehova+ ’me li lula monyako oa heke e ncha ea Jehova.+ 11 Baprista le baprofeta ba qala ho re ho likhosana le ho sechaba sohle: “Monna enoa o tšoaneloa ke kahlolo ea lefu,+ kahobane o profetile ka motse ona feela joalokaha le ikutloetse ka litsebe tsa lōna.”+ 12 Eaba Jeremia o re ho likhosana le ho batho bohle: “Ke Jehova ea nthometseng hore ke profete malebana le ntlo ena le malebana le motse ona mantsoe ’ohle ao le a utloileng.+ 13 Joale etsang hore litsela tsa lōna le mesebetsi ea lōna e be metle,+ ’me le mamele lentsoe la Jehova Molimo oa lōna, ’me Jehova o tla ikutloa a soabile ka lebaka la tlokotsi eo a e buileng khahlanong le lōna.+ 14 Ha e le ’na, bonang! ke matsohong a lōna.+ Le nketse ho ea ka se molemo le ho ea ka se nepahetseng mahlong a lōna.+ 15 Ruri le mpe le tsebe hore, haeba le mpolaea, le itšela ka mali a hlokang molato ’me le tšela le motse ona le baahi+ ba oona, etsoe kannete Jehova o nthometse hore ke bue mantsoe ana ’ohle moo le ntseng le utloa.”+ 16 Joale likhosana+ le batho bohle ba re ho baprista le baprofeta: “Motho enoa ha aa tšoaneloa ke kahlolo ea lefu,+ etsoe o buile le rōna ka lebitso la Jehova Molimo oa rōna.”+ 17 Ho feta moo, ba bang ho banna ba baholo ba naha eo ba ema ’me ba qala ho re ho phutheho eohle ea sechaba:+ 18 “Mikea+ oa Moreshethe+ o ne a profeta matsatsing a Ezekiase morena oa Juda+ ’me a tsoela pele ho re ho sechaba sohle sa Juda, ‘Sena ke seo Jehova oa mabotho a se boletseng: “Sione e tla lengoa joaloka tšimo feela,+ ’me Jerusalema e tla fetoha qubu feela ea lithako,+ ’me thaba ea Ntlo e tla ba libaka tse phahameng tsa moru.”’+ 19 Na Ezekiase morena oa Juda le bohle ba Juda ba ile ba mo bolaea ka mokhoa leha e le ofe? Na o ne a sa tšabe Jehova ’me a nolofatsa sefahleho sa Jehova,+ hoo Jehova a ileng a ikutloa a soabile ka lebaka la tlokotsi eo a neng a e buile khahlanong le bona?+ Kahoo re ipakela tlokotsi e khōlō khahlanong le meea ea rōna.+ 20 “Hape ho ne ho e-na le monna ea profetang ka lebitso la Jehova, Uria mora oa Shemaia oa Kiriathe-jearime.+ O ile a ’na a profeta khahlanong le motse ona le khahlanong le naha ena tumellanong le mantsoe a Jeremia. 21 Morena Jojakime+ le banna bohle ba hae ba matla le likhosana tsohle tsa utloa mantsoe a hae, ’me morena a qala ho batla ho mo bolaea.+ Ha Uria a utloa ka sena hang-hang a tšoha+ eaba oa baleha ’me o fihla Egepeta. 22 Empa Morena Jojakime a romela banna Egepeta, Elnathane mora oa Akbore+ hammoho le banna ba bang Egepeta. 23 Ba ntša Uria Egepeta ’me ba mo tlisa ho Morena Jojakime, eo joale a ileng a mo bolaea ka sabole+ ’me a lahlela setopo sa hae mabitleng a bara ba sechaba seo.” 24 Ho feta moo, letsoho la Akikame+ mora oa Shafane+ le ne le e-na le Jeremia, e le hore a se ke a nehelana ka eena matsohong a sechaba hore se mo bolaee.+